……………………

…………………… г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ДОКЛАД**

от Янислав Янчев – заместник-министър на земеделието и храните

**Относно:** Проект на заповед за изменение и допълнение на Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г., утвърдена със Заповед № РД 09-952 на министъра на земеделието и храните от 05.09.2024 г.

**УВАЖАЕМИ ГОСПОДИН МИНИСТЪР,**

На основание чл. 55, ал. 2 от Закона за подпомагане на земеделските производители и във връзка с раздел 2 от Глава I, Дял III (чл. 12 и чл. 13) на Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ L 435 от 6.12.2021 г.) (Регламент (ЕС) № 2021/2115), внасям за одобрение проект на заповед за изменение и допълнение на Методика за прилагане на предварителните условия за подпомагане по Стратегическия план за развитие на земеделието и селските райони на Република България за периода 2023 – 2027 г., утвърдена със Заповед № РД09-952 на Министъра на земеделието и храните от 05.09.2024 г. (Методиката).

**Причини, които налагат приемането на акта**

Необходимостта от промяна на Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г. е породена от следните обстоятелства:

1. Постъпили предложения от Държавен фонд „Земеделие“ за установени затруднения при прилагането на действащите административни и нормативни разпоредби, във връзка с т. 3.10. от Стратегическия план за развитие на земеделието и селските райони на Република България за периода 2023-2027 г. и системата за управление и контрол по чл. 59, параграф 2 от Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013.

2. Получени предварителни констатации на Сертифициращия орган от извършени одитни процедури за финансова 2024 година. След детайлно запознаване с направените констатации от проведения одит на системата за контрол и санкции във връзка с предварителните условия, и в резултат на задълбочен анализ на причините, довели до установеното несъответствие между изискванията уредени в чл. 11, параграф 2 от Делегиран регламент (ЕС) № 2022/1172 на Комисията от 4 май 2022 година за допълнение на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в рамките на общата селскостопанска политика и прилагането и изчисляването на административните санкции във връзка с предварителните условия, както и системата за административни санкции, разписани в чл. 27, ал. 3 от Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г., утвърдена със Заповед № РД-09-952 на министъра на земеделието и храните от 05.09.2024 г., се установи че е допуснат технически пропуск при пренасяне на текста от Делегиран регламент (ЕС) № 2022 в „Методиката за прилагане на предварителните условия в Република България във връзка с изпълнението на Стратегическия план за звитие на земеделието и селските райони в Република България в периода 2023 – 2027 г.“.

3. Направена Техническа корекция на основание чл. 119, параграф 9 и 12 от Регламент (ЕС) 2021/2115 в ДЗЕС 1 „Поддържане на съотношението на постоянно затревените площи (ПЗП) към земеделската площ на национално ниво и на ниво стопанство“, която няма да доведе до промяна в интервенциите и индикаторите за резултати.

4. Направена промяна в Стандартите за добро земеделско и екологично състояние (ДЗЕС) със Заповед за изменение № РД 09-874/08.08.2024 г. на министъра на земеделието и храните.

5. Извършена промяна в Програмата от мерки за ограничаване и предотвратяване на замърсяването с нитрати от земеделски източници в уязвимите зони, утвърдена със Заповед № РД 09-806/25.07.2024 г. на министъра на земеделието и храните и Заповед № РД–620/10.07.2024 г. на министъра на околната среда и водите, в раздел I. „ОБЩИ МЕРКИ ПРИ УПОТРЕБА HA АЗОТСЪДЪРЖАЩИ ТОРОВЕ (ОРГАНИЧНИ И МИНЕРАЛНИ/НЕОРГАНИЧНИ), касаеща добавяне на нови нитратно уязвими зони за Южна България.

С оглед на предстоящото извършване на контрол за 2025 г. и плащания по интервенциите, включени в Стратегическия план, е необходимо да бъде утвърдена и обнародвана изменена и допълнена Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г.

**Цели**

Отстраняване на идентифицирани слабости в досегашната Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г.;

Улесняване на разбирането и прилагането ѝ от страна на земеделските стопани, както и повишаване на правната сигурност за страните;

Осигуряване на ефективно прилагане и спазване на законоустановените изисквания за управление и на стандартите за ДЗЕС;

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните.

**Очаквани резултати от прилагането на акта**

Подобряване на ефективността на контролните механизми;

Намаляване на административната тежест чрез ясно разписани правила;

Осигуряване на съответствие с промените в националната нормативна уредба на Република България.

Република България да прилага система за ефективен контрол за спазване на стандартите за добро земеделско и екологично състояние и на законоустановените изисквания за управление.

Размерът на подпомагане по интервенциите в Стратегическия план за развитие на земеделието и селските райони на Република България за периода 2023 – 2027 г. да се определя в зависимост от спазването на изискванията на стандартите за добро земеделско и екологично състояние и на законоустановените изисквания за управление по степен, тежест, продължителност или повторяемост и наличие на умисъл при установено неспазване.

**Анализ за съответствие с правото на Европейския съюз:**

Съгласно условията за получаване на подпомагане по интервенциите, включени в Стратегическия план, всички земеделски стопани и други бенефициенти, които получават директни плащания, съгласно глава II или годишни плащания съгласно чл. 70, 71 и 72 от Регламент (ЕС) № 2021/2115, подлежат на административна санкция, ако не спазват законоустановените изисквания за управление и стандартите за ДЗЕС, които включват задължителните за изпълнение изисквания в следните области:

а) климат и околната среда, включително води, почви и биологично разнообразие на екосистемите;

б) общественото здраве и здравето на растенията;

в) хуманното отношение към животните.

Предварителните условия са приведени в съответствие и с Регламент (ЕС) 2024/1468 на Европейския парламент и на Съвета от 14 май 2024 година за изменение на регламенти (ЕС) 2021/2115 и (ЕС) 2021/2116 по отношение на стандартите за добро земеделско и екологично състояние, схемите за климата, околната среда и хуманното отношение към животните, изменение на стратегическите планове по ОСП, прегледа на стратегическите планове по ОСП и освобождаванията от проверки и санкции и отразени в Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на заповед и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация е публикувана на интернет страницата на Министерството на земеделието и храните и на Портала за обществени консултации.

Проектът на заповед е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореописаното, предлагам да издадете предложения проект на Заповед за изменение и допълнение на Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г. В съответствие с разпоредбата на чл. 55, ал. 4 на ЗПЗП, заповедта, ще бъде изпратена за обнародване в официалния раздел на „Държавен вестник“.

|  |  |
| --- | --- |
| **Приложение:** | 1. Проект на заповед на министъра на земеделието и храните за изменение и допълнение на Методиката за прилагане на предварителните условия в Република България във връзка с изпълнението на Стратегическия план за развитие на земеделието и селските райони в Република България в периода 2023 – 2027 г., утвърдена със Заповед № РД 09-952 на министъра на земеделието и храните от 05.09.2024 г.; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища от проведената обществена консултация. |

**ЯНИСЛАВ ЯНЧЕВ**

*Заместник-министър*